Predbežná informácia 
(podľa § 9 zákona č. 400/2015 Z. z. o tvorbe právnych predpisov a o Zbierke zákonov
 Slovenskej republiky a o zmene a doplnení niektorých zákonov)

1. Pripravovaný právny predpis
Návrh zákona, ktorým sa mení a dopĺňa zákon č. 138/2017 Z. z. o Fonde na podporu kultúry národnostných menšín a o zmene a doplnení niektorých zákonov v znení neskorších predpisov (ďalej len „zákona č. 138/2017 Z. z.“) 

2. Základné ciele právnej úpravy
Cieľom predloženého návrhu zákona je zohľadnenie Uznesenia vlády SR č. 37 z 21. januára 2025 (na základe žiadosti zástupcov goralskej komunity, žijúcej v Slovenskej republike, došlo k jej oficiálnemu uznaniu za goralskú národnostnú menšinu) v zákone č. 138/2017 Z. z.
o Fonde na podporu kultúry národnostných menšín a o zmene a doplnení niektorých zákonov v znení neskorších predpisov, a to najmä doplnením odborných rád goralskej národnostnej menšiny. Podiel finančných prostriedkov určených pre odborné rady goralskej národnostnej menšiny sa navrhuje tak, aby zohľadňoval veľkosť tejto národnostnej menšiny podľa Sčítania obyvateľov, domov a bytov v 2021. Podľa výsledkov tohto Sčítania obyvateľov, domov a bytov 2021 bolo prepočítané aj percentuálne vyjadrenie rozdelenia sumy finančných prostriedkov, určených na podpornú činnosť fondu medzi odborné rady kultúry jednotlivých národnostných menšín a odbornú radu interkultúrneho dialógu a porozumenia, ako aj prevádzky samotného fondu. 

3. Zhodnotenie súčasného stavu
V súčasnosti je v platnosti novela zákona č. 252/2024 Z. z., ktorým sa mení a dopĺňa zákon 
č. 138/2017 Z. z. o Fonde na podporu kultúry národnostných menšín a o zmene a doplnení niektorých zákonov v znení neskorších predpisov. Novela bola prijatá v súvislosti s uznesením vlády Slovenskej republiky č. 287/2023 zo dňa 7. júna 2023, ktorým vláda uznala vietnamskú komunitu za 14. národnostnú menšinu na Slovensku. V dôsledku tohto kroku sa do zákona 
č. 138/2017 Z. z. doplnili odborné rady pre kultúru vietnamskej národnostnej menšiny, ktorým sa prideľujú finančné prostriedky zo štátneho rozpočtu prostredníctvom Fondu na podporu kultúry národnostných menšín. Celková výška ročného príspevku z rozpočtovej kapitoly 
MK SR v súčasnosti je 8 800 000,- eur.

4. Spôsob zapojenia verejnosti do prípravy právneho predpisu
Verejnosť sa môže zapojiť do prípravy právneho predpisu formou zasielania podnetov 
či návrhov v intenciách základných cieľov pripravovanej právnej úpravy podľa bodu 2.

Kontaktné údaje: 
[bookmark: _GoBack]Zuzana Vášáryová
Sekcia kultúrneho dedičstva / referát kultúry národnostných menšín 
Ministerstvo kultúry Slovenskej republiky
Námestie SNP 33, 813 31 Bratislava 
e-mail: zuzana.vasaryova@culture.gov.sk

5. Predpokladaný termín začatia pripomienkového konania: november 2026 
